CC 20220801
Blickling Homily X - The End of the World is Near / Old English\nThis edition of the homily is cited from Rev. Morris's book The Blickling Homily of the Tenth Century.\nMen ða leofostan, hwaet nú anra manna gehwylcne ic myngie & lære, ge weras ge wif, ge geonge ge ealde, ge snottre ge unwise, ge þa welegan ge þa þearfan, þæt anra gehwylc hine sylfne sceawige & ongyte, & swa hwæt swa he on mycclum gyltum oþþe on medmycclum gefremede, þæt he þonne hrædlice gecyrre to þam selran & to þon soþan læcedome; þonne magon we us God ælmihtigne mildne habban; forþon þe Drihten wile þæt ealle men sýn hale & gesunde, & to þon soþan andgite gecyrran, swa Dauid cwæþ, 'þa eaðmodan heortan & þa forhtgendan & þa bifigendan & þa cwacigendan & þa ondrædendan heoram scyppend, ne forhogaþ þa næfre God ne ne forsyþ; ah heora bena he gehyreð, þonne hie to him cleopiað & him are biddaþ.'\nMagon we þonne nu geseón & oncnawan & swiþe gearelice ongeotan þæt þisses middangeardes ende swiþe neah is, & manige frecnessa æteowde & manna wóhdæda & wonessa swiþe gemonigfealdode; & we fram dæge to oþrum geaxiað ungecyndelico witu & ungecynelice deaþas geond þeodland to mannum cumene, & we oft ongytaþ þæt ariseþ þeod wiþ þeode, & ungelimplico gefeoht on wólicum dædum; & we gehyraþ oft secggan gelome worldricra manna deaþ þe heora lif mannum leof wære, & þuhte fæger & wlitig heora líf & wynsumlic; swa we eac geaxiað mislice adla on manegum stowum middangeardes, & hungras wexende.\n& maing yfel we geaxiaþ her on life gelómlician & wæstmian, & nænig gód áwunigende & ealle worldlicu þing swiþe synlicu; & colaþ to swiþe seo lufu þe we to urum Hælende habban sceoldan, & þa godan weorc wé anforlætaþ þe we for ure saule hæle began sceoldan.\nÞas tacno þyslico syndon þe ic nu hwile big sægde be þisse worlde earfoþnessum & fræcnessum, swa Crist sylfa his geongrum sægde, þæt þas þing ealle geweorþan sceoldan ær þisse worlde ende.\nUton we nu efstan ealle mægene godra weorca, & geornfulle beon Godes miltsa; nu we ongeotan magon þæt þis nealæcþ worlde forwyrde; forþon ic myngige & manige manna gehwylcne þæt he his agene dæda georne smeage, þæt he her on worlde for Gode rihtlice lifge, & ón gesyhþe þæs hehstan Cyninges.\nSýn we rummode þearfendum mannum, & earmum ælmes-georne, swa us God sylfa bebeád þæt we soþe sibbe heoldan, & geþwærnesse us betweonon habban; & þa men þe bearn habban læran hie þam rihtne þeodscipe, & him tæcean lífes weg & rihtne gang to heofonum; & gif hie on ænigum dæle wolice libban heora lif, sýn hie þonne sona from heora wonessum onwende, & fram heora unrihtum oncyrron; þæt we þurh þæt ealle Gode lician, swa hit eallum geleaffullum folcum beboden standeþ, næs na þam anum þe Gode sylfum underþeodde syndon mid myclum hadum, biscopas, & cyningas, and mæssepreostas, & headiaconas, ac eac soþlice hit is beboden subdiaconum & munecum. & is eallum mannum nédþearf & nytlic þæt hie heora fulwiht hadas wel gehealdan.\nNe beo nænig man her on worldrice on his geþohte to modig, ne on his lichoman to strang, ne niþa to georn, ne bealwes to beald, ne bregda to full, ne inwit to leof, ne wrohtas to webgenne, ne searo to renigenne.\nNe þearf þæs nán man wenan þæt his lichama mote oþþe mæge þa synbyrþenna on eorþscrafe gebetan; ah he þær on moldan gemolsnaþ & þær wyrde bideþ, hwonne se ælmihtiga God will þisse worlde ende gewyricean, & þonne he his byrnsweord getyhþ & þas world ealle þurhslyhþ, & þa lichoman þurh sceoteð, & þysne middangeard tocleofeð, & þa deadan upastandaþ, biþ þonne se flæschoma ascyred swa glæs, ne mæg ðæs unrihtes beón awiht bedigled.\nForðon we habbaþ nedþearfe þæt we to lange ne fylgeon unwit-weorcum, ac we sceolan us geearnian þa siblecan wæra Godes & manna, & þone rihtan geleafan fæste staðelian on urum heortum þæt he ðær wunian mæge & mote, & þær growan & blowan; & we sceolan andettan þa soþan geleaffulnesse on urne Drihten Hælende Crist, & on his ðone acendan Suna & on ðone Halgan Gast, se is efnéce Fæder & Sunu; & we sceolan gehyhtan on Godes þa gehalgodan cyricean & on ða riht-gelefedan, & we sceolan gelyfan sýnna forlætnessa & lichoman æristes on domos dæg; & we sceolan gelefan on þæt ece lif & on þæt heofonlice rice þæt is gehaten eallum þe nu syndan godes wyrhtan.\nÞis is se rihta geleafa þe æghwylcum men gebyreð þæt he wel gehealde & gelæste; forðon þe nan wyrhta ne mæg god weorc wyrcean for Gode buton lufon & geleafan.\n& us is mycel nedþearf þæt we us sylfe geðencean & gemunan & þonne geornost, þonne we gehyron Godes béc us beforan recceán & rædan, & godspel secggan, & his wuldorþrymmas mannum cyþan.\nVton we þonne georne teolian þæt we æfter þon ðe beteran sýn & þe selran for ðære láre ðe we oft gehyrdon.